આવતીકાલ, શનિવારે ભગવાન જગન્નાથજીની 141મી ‘પરંપરાગત’ નગરયાત્રાને બલૂન કેમેરા, સીસીટીવી, GPS, કેમેરાવાળી પ્રહરી વાન, ડ્રોન અને સ્માર્ટ ફોનથી અત્યાધુનિક, હાઈટેક ઈ-સુરક્ષા આપવા પોલીસ સજજ બની છે. રથયાત્રામાં 25000 પોલીસ અને સુરક્ષાકર્મીઓનું સુરક્ષાકવચ હાઈટેક સાધનોના ઉપયોગથી વધુ સજજડ બનશે. રથયાત્રાના 15 કિ.મી.ના રૂટ ઉપર 150થી વધુ સીસીટીવી કેમેરા લગાવાયાં છે. તો, અઢી કિલોમીટર લાંબી રથયાત્રામાં દસ-દસ ટ્રક પછી જીપીએસ વાન અને ત્રણે’ય રથફરતે કેમેરા-GPSવાળી પ્રહરીવાન રહેશે. GPS-CCTV લગાવેલી કુલ 21 પ્રહરી વાન રથયાત્રાની વચ્ચે અમુક અંતરે રહેશે. કોઈ આપત્તિની સ્થિતિમાં કાબુ મેળવવા માટે આ વાહનો ઉપયોગી પૂરવાર થશે. આ રથયાત્રાં પહેલી વખત ઉપયોગમાં લેવાનાર ઈઝરાયલી બલુનથી સંવેદનશીલ વિસ્તાર ઉપર નજર રખાશે તેમ કન્ટ્રોલ રૂમ ડીસીપી એચ.આર. મુલિયાણાએ જણાવ્યું હતું.